מומלץ לתלמידים במסלול הדו-חוגי ללמוד 10–12 ש"ס בכל סמסטר. לתלמידי המסלול החד-חוגי מומלץ ללמוד משנה ב' 20 ש"ס בכל סמסטר.
שימו לב: בכדי להגיע לרמת "פטור" בלימודי השפה הזרה נדרשים לימודים במשך שנתיים (שני קורסים שנתיים: אחד ברמת מתחילים ואחד ברמת מתקדמים). חובה להתחיל את לימודי השפה הזרה לכל המאוחר בתחילת השנה השנייה.
התלמידים במסלול הדו-חוגי ישתתפו בחמישה שו"תים: שני שו"תים לבחירה מהפרקים הקדם-מודרניים (העת העתיקה, ימי הביניים והעת החדשה המוקדמת); שני שו"תים לבחירה מפרק העת החדישה על זירותיה השונות; שו"ת אחד לבחירה מתקופה כלשהי.
על התלמידים ללמוד שיעורי מבוא בשלושת התחומים שבהם לא למדו שו"ת (לדוגמה: תלמיד שבחר ללמוד שו"תים ביוון, בימי הביניים, במאה ה-20, בארצות-הברית ושו"ת נוסף במאה ה-19, ילמד שיעור מבוא ברומא העתיקה, שיעור מבוא בעת החדשה המוקדמת ושיעור מבוא לתולדות אמריקה הלטינית).
לא ניתן ללמוד שני שו"תים בהנחיית אותו מרצה או לחלופין שו"ת ושיעור מבוא בהנחיית אותו מרצה.
החוג מציע שיעורים אשר נחשבים כשיעורי מבוא כחלופה להשתתפות בשו"ת בתקופה מסוימת (למשל: השיעור "היסטוריה חברתית של ימי הביניים" יכול להיחשב כשיעור מבוא למי שאינו משתתף בשו"ת "חברה, משטר ותרבות בימי הביניים").
על התלמידים ללמוד 3 שיעורי מבוא בתקופות שבהן לא השתתפו בשו"ת כדי להתוודע במהלך הלימודים לכל אחת מן התקופות והזירות הנלמדות בחוג – בין היכרות מעמיקה באמצעות השתתפות בשו"ת ובין היכרות שטחית יותר על-ידי שמיעת שיעור מבוא.
יש לסיים את כל השו"תים ואת שיעורי המבוא בשלושת הסמסטרים הראשונים ללימודים בחוג.
במהלך התואר הראשון , במסלול הדו-חוגי, יבחרו התלמידים ארבעה סמינריונים – שלושה בתקופות שונות ואחד לפי בחירתם.